Il-Kummissjoni Ewropea llum ħarġet gwida dettaljata u prattika dwar standards etiċi għall-Membri tal-Kummissjoni li jagħmlu kampanji għall-elezzjonijiet tal-Parlament Ewropew ta' Mejju. Il-Linji Gwida se jiggarantixxu l-applikazzjoni koerenti tal-Kodiċi ta' Kondotta rivedut għall-Membri tal-Kummissjoni Ewropea. Il-President Juncker, f'Novembru 2016, ippropona li jsir Kodiċi ta' Kondotta ġdid sabiex b'mod espliċitu l-Kummissarju - li huma kollha politiċi ta' esperjenza u ta' kalibru għoli - jitħallew jipparteċipaw b'mod attiv fil-kampanja għall-elezzjonijiet tal-Parlament Ewropew, inkluż bħala kandidati prinċipali għall-pożizzjoni ta' President tal-Kummissjoni, mingħajr ma jkollhom jirtiraw temporanjament mid-dmirijiet tagħhom fil-Kummissjoni. Il-Kodiċi ta' Kondotta emendat daħal fis-seħħ f'Jannar 2018. Meta kkumenta dwar il-Linji Gwida tal-lum, il-President Juncker qal: “Sa mill-bidu nett, jiena ridt li din il-Kummissjoni tkun waħda politika. Il-Kummissarji jieħdu sjieda u responsabbiltà politika sħiħa għad-deċiżjonijiet kollha ta' din il-Kummissjoni. Fl-istess ħin, nistenna minnhom li juru impenn sħiħ u personali maċ-ċittadini. Il-parteċipazzjoni attiva fl-elezzjonijiet tal-Parlament Ewropew li ġejjin hija parti integrali minn dan l-impenn. Għalhekk jiena biddilt il-Kodiċi ta' Kondotta b'tali mod li l-Kummissarji jistgħu jagħmlu kampanji mingħajr ma jkollhom għalfejn iħallu lill-Kummissjoni - sakemm ikunu jistgħu jżommu l-attivitajiet tal-kampanja tagħhom b'mod ċar distinti minn dawk istituzzjonali tagħhom. F'konformità mal-Linji Gwida, il-Kummissarji li jieħdu sehem fil-kampanja tal-elezzjonijiet tal-Parlament Ewropew: Il-linji gwida tal-lum, barra minn hekk, jagħmluha ċara li kull appoġġ finanzjarju jew materjali għall-kampanja u l-parteċipanti tagħha jrid ikun dirett lejn il-partit jew l-organizzazjoni tal-kampanja nnifisha. Fl-aħħar nett, jekk qatt kellha tinqala' sitwazzjoni li, b'mod raġonevoli, tkun tista' tiġi perċepita bħala kunflitt ta' interess fit-tifsira tal-Kodiċi ta' Kondotta, il-Kummissarji għandhom jinfurmaw lill-President, li min-naħa tiegħu jieħu kwalunkwe miżura li jkun iqis bħala xierqa. Il-Linji Gwida, li jieħdu f'kunsiderazzjoni l-opinjoni tal-Kumitat Indipendenti tal-Etika wara li ġie kkonsultat, ġew diskussi mill-Kummissarji fid-9 ta' Jannar u ġew approvati unanimament illum. Dawn se jidħlu fis-seħħ minnufih. Għal aktar informazzjoni: - Linji Gwida dwar Standards Etiċi għall-Parteċipazzjoni tal-Membri tal-Kummissjoni Ewropea fl-Elezzjonijiet Ewropej (is-6 ta' Frar 2019) - Stqarrija għall-istampa “Jidħol fis-seħħ il-Kodiċi ta' Kondotta l-ġdid li jsaħħaħ ir-regoli etiċi għall-Membri tal-Kummissjoni Ewropea” (il-31 ta' Jannar 2018) - Il-Kodiċi ta' Kondotta għall-Kummissarji tal-2018 (il-31 ta' Jannar 2018) - Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea (is-17 ta' Frar 2018) - Test tal-Artikolu 245 tat-Trattat dwar il-Funzjonament tal-UE. ANNESS L-Artikolu 10 tal-Kodiċi ta' Kondotta għall-Kummissarji tal-2018 Il-Parteċipazzjoni fil-politika Ewropea matul il-perjodu fil-kariga 1. Il-Membri jistgħu jipparteċipaw fil-politika Ewropea bħala membri ta' partiti politiċi Ewropej jew organizzazzjonijiet tas-sħab soċjali fil-livell Ewropew sakemm dan ma jikkompromettix id-disponibbiltà tagħhom għas-servizz fil-Kummissjoni u l-prijorità li tingħata lill-funzjonijiet tal-Kummissjoni tagħhom fuq l-impenji tal-partit. Il-parteċipazzjoni bħala membri ta' partiti politiċi Ewropej jew organizzazzjonijiet tas-sħab soċjali fil-livell Ewropew tinkludi ż-żamma ta' funzjonijiet politiċi, onorarji jew mhux eżekuttivi f'korpi tal-istruttura tal-partit, iżda teskludi responsabbiltajiet maniġerjali. Kuntatti politiċi fil-kapaċità bħala Membru tal-Kummissjoni jibqgħu mhux affettwati. 2. Il-Membri jistgħu jipparteċipaw f'kampanji elettorali f'elezzjonijiet għall-Parlament Ewropew, inkluż bħala kandidati. Jistgħu jintgħażlu wkoll mill-partiti politiċi Ewropej bħala kandidat prinċipali (“Spitzenkandidat”) għall-pożizzjoni tal-President tal-Kummissjoni. 3. Il-Membri għandhom jinfurmaw lill-President bl-intenzjoni tagħhom li jipparteċipaw f'kampanja elettorali fis-sens tal-paragrafu (2) u r-rwol li huma mistennija li jaqdu fil-kampanja. 4. Il-President għandu jinforma lill-Parlament Ewropew fi żmien debitu jekk Membru wieħed jew aktar jikkandidaw ruħhom bħala kandidati fil-kampanji elettorali għall-elezzjonijiet għall-Parlament Ewropew, kif ukoll bil-miżuri li jittieħdu biex jiġi żgurat ir-rispett tal-prinċipji tal-indipendenza, tal-integrità u tad-diskrezzjoni previsti fl-Artikolu 245 tat-Trattat dwar il-Funzjonament tal-Unjoni Ewropea u dan il-Kodiċi ta' Kondotta. 5. Il-Membri li jikkandidaw ruħhom bħala kandidati jew li jipparteċipaw f'kampanja elettorali fis-sens tal-paragrafu (2) ma jistgħux jużaw ir-riżorsi umani jew materjali tal-Kummissjoni għal attivitajiet marbuta mal-kampanja elettorali. 6. Il-Membri għandhom jastjenu milli jagħmlu dikjarazzjonijiet jew interventi pubbliċi f'isem kwalunkwe partit politiku Ewropew li huma membri tiegħu, għajr meta jikkandidaw ruħhom għal elezzjoni jew jipparteċipaw f'kampanja elettorali skont il-paragrafi (3) u (4). Dan huwa mingħajr preġudizzju għad-dritt li l-Membri jesprimu l-opinjonijiet personali tagħhom. Il-Membri li għaldaqstant jipparteċipaw f'kampanji elettorali għandhom jimpenjaw ruħhom biex joqogħdu lura milli jadottaw pożizzjoni matul il-kampanja li ma tkunx konformi mal-obbligu ta' kunfidenzjalità jew tikser il-prinċipju tal-kolleġjalità.